b'\n_START_ARTICLE_\nBene\xc4\x8danka\n_START_SECTION_\nVidez\n_START_PARAGRAPH_\nNjeno zunanjost krasijo izjemno lepo oblikovani arhitekturni \xc4\x8dleni in bogato kamnito okrasje. Najizrazitej\xc5\xa1i je vogalni gotski balkon. Med oknoma drugega nadstropja je vzidana kamnita plo\xc5\xa1\xc4\x8da s stoje\xc4\x8dim levom, ki med \xc5\xa1apama dr\xc5\xbei napis z reklom: Lasa pur dir (Pusti, naj govorijo). Pod levom je grb z inicialo B. Od leta 1957 do leta 2016 je imela stavba rde\xc4\x8d omet, to barvo je dolo\xc4\x8dil arhitekt Edo Mihevc, pred tem in pozneje pa belega z rahlo ope\xc4\x8dnatim pridihom. Odlo\xc4\x8ditev konservatorjev za ponovno uvedbo bele barve ob obnovi fasade so kritizirali \xc5\xa1tevilni me\xc5\xa1\xc4\x8dani.\n_START_SECTION_\nZgodovina\n_START_PARAGRAPH_\nStavba je bila zgrajena sredi 15. stoletja, njeni naro\xc4\x8dniki pa so izhajali iz dru\xc5\xbeine Del Bello, ki je sodila med premo\xc5\xbenej\xc5\xa1e piranske patricije. Po napisu je stavba dobila vzdevek Lasa pur dir, okoli nje pa se je spletla tudi posebna zgodba, po kateri naj bi se mlado piransko dekle zaljubilo v bogatega bene\xc5\xa1kega trgovca. Zlobni piranski jeziki so dekletu grenili \xc5\xbeivljenje v \xc4\x8dasu izvoljen\xc4\x8deve odsotnosti. Ker se mu je venomer prito\xc5\xbeevala nad verbalnim nasiljem, ki ga je morala prena\xc5\xa1ati, si je \xc5\xa1aljivi trgovec nekaj izmislil. Na hi\xc5\xa1o, kjer sta se dobivala, je dal v posmeh vsem opravljivcem vzidati kamnito plo\xc5\xa1\xc4\x8do z \xc5\xbee omenjenim napisom, ki stoji \xc5\xa1e danes.'